සූවස් ඇළේ යාත්‍රා කිරීමේදී පසුගියදා අනතුරට පත්වූ බහාලුම් ප්‍රවාහන නෞකාව තවමත් මුදාගෙන නැහැ.මේ හේතුවෙන් එම ගමන් මාර්ගයේ නෞකා 320ක් මේ වනවිට අතරමඟ නවතා තිබෙනවා.එම නෞකා බහුතරයක සත්ත්වයින් ප්‍රවාහනය කරන අතර, ප්‍රමාදවීම හමුවේ එම සත්ත්වයින් මියයාමේ අවදානමක් ද මතුව තිබෙනවා.ආසියාවත් යුරෝපයත් යාකෙරෙන කෙටිම නෞකා ගමන් මාර්ගය වන සූවස් ඇළේ බහාලුම් 20000ක් රැගත් එවර් ගිවන් නෞකාව අනතුරට පත්වී අදවන විටදින 6ක් ගතවනවා.ඇළ මාර්ගය හරහා සිරවී තිබෙන නෞකාව මුදාගැනීමේ මෙහෙයුම් සඳහා මේවන විට ජපාන සහ නෙදර්ලන්ත විශ්ලේෂකයින් ද එක්ව සිටිනවා.නෞකාව නැවත නිවැරදි දිශානතියට යොමු කිරීමටනම් නෞකාවේ බර අඩුකරගත යුතු අතර, ඒ සඳහා නෞකාවේ බහාලුම් හෝ නෞකාව සිරවී තිබෙන ස්ථානයේ වැලි ඉවත්කළ යුතු බවයි ඔවුන් පෙන්වා දෙන්නේ.මේවන විට විශේලේෂකයින් නෞකාව තිබෙන ස්ථානයෙන් මීටර් 18ක් ගැඹුරට කැනීම් සිදුකර තිබෙනවා.